Mestská časť Bratislava – Petržalka

miestna kontrolórka

Odborné stanovisko k záverečnému účtu a finančnému usporiadaniu mestskej časti Bratislava - Petržalka za rok 2020

Odborné stanovisko miestnej kontrolórky je predkladané v súlade s § 18f ods. 1 písmeno c) zákona č. 369/1990 Zb. o obecnom zriadení v znení neskorších predpisov.

Súvisiaca legislatíva s odborným stanoviskom:

* zákon č. 369/1990 Zb. o obecnom zriadení v znení neskorších predpisov (ďalej „zákon o obecnom zriadení“)
* zákon č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov (ďalej „zákon o rozpočtových pravidlách územnej samosprávy“)
* zákon č. 431/2002 Z. z. o účtovníctve
* Opatrenie MF SR č. MF/010175/2004-42, ktorým sa ustanovuje druhová, organizačná a ekonomická klasifikácia rozpočtovej klasifikácie, ktorá je záväzná pri zostavovaní, sledovaní a vyhodnocovaní rozpočtov územnej samosprávy v znení neskorších predpisov

# ZÁKONNÉ POVINNOSTI SÚVISIACE SO SPRACOVANÍM ZÁVEREČNÉHO ÚČTU

## Prerokovanie záverečného účtu

Záverečný účet mestskej časti Bratislava - Petržalka za rok 2020 je predložený na rokovanie miestneho zastupiteľstva (MZ) 29.06.2021, t. j. v zákonom stanovenej lehote, t. z. najneskôr do šiestich mesiacov po uplynutí rozpočtového roka   
(§ 16 ods.12 zákona o rozpočtových pravidlách územnej samosprávy).

## Spracovanie záverečného účtu

Záverečný účet mestskej časti Bratislava - Petržalka za rok 2020 (ďalej ZÚ)   
je spracovaný v súlade so zákonom o rozpočtových pravidlách územnej samosprávy.

## Súlad záverečného účtu so zákonom

Záverečný účet Mestskej časti Bratislava - Petržalka obsahuje povinné náležitosti podľa § 16 ods. 5 zákona o rozpočtových pravidlách územnej samosprávy:

1. údaje o plnení rozpočtu v členení podľa § 10 ods. 3 v súlade s rozpočtovou klasifikáciou,
2. bilanciu aktív a pasív,
3. prehľad o stave a vývoji dlhu,
4. údaje o hospodárení príspevkových a rozpočtových organizáciách v pôsobnosti mestskej časti,
5. prehľad o poskytnutých dotáciách podľa § 7 ods. 4 a § 8 ods. 5 zákona   
   o rozpočtových pravidlách územnej samosprávy,
6. údaje o nákladoch a výnosoch podnikateľskej činnosti,
7. hodnotenie plnenia programov rozpočtu mestskej časti.

Bližšie informácie k jednotlivým bodom sú uvedené v časti B.

## Správa a vyhlásenie nezávislého audítora

Audit vykonala Ing. Mária Kasmanová s licenciou Úradu pre dohľad nad výkonom auditu UDVA č.1114.

Podľa názoru audítorky „*priložená účtovná závierka poskytuje pravdivý a verný obraz finančnej situácie mestskej časti Bratislava – Petržalka k 31. decembru 2020 a výsledku jej hospodárenia za rok končiaci sa k uvedenému dátumu podľa zákona č. 431/2002 Z. z. o účtovníctve v znení neskorších predpisov.“*

Audit bol vykonaný podľa medzinárodných audítorských štandardov. Zodpovednosť audítorky je uvedená v časti *„Zodpovednosť audítora za audit účtovnej závierky.“*   
Od mestskej časti Bratislava – Petržalka je audítorka nezávislá podľa ustanovení zákona č. 423/2015 Z. z. o štatutárnom audite a o zmene a doplnení zákona č. 431/2002 Z. z. o účtovníctve v znení neskorších predpisov.

Ďalšou zodpovednosťou audítora je aj oboznámenie sa s informáciami uvedenými   
vo výročnej správe a posúdenie, či tieto informácie nie sú vo významnom nesúlade s auditovanou účtovnou závierkou alebo poznámkami audítorky, ktoré získala počas auditu účtovnej závierky. Audítorka ku dňu vydania správy audítora z auditu účtovnej závierky nemala k dispozícii výročnú správu. Individuálna výročná správa bude súčasťou konsolidovanej výročnej správy a až následne audítorka vyjadrí svoj názor.

Na základe overenia dodržiavania povinností podľa požiadaviek zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov audítorka skonštatovala, že **mestská časť Bratislava – Petržalka** **konala v súlade** s požiadavkami zákona o rozpočtových pravidlách.

## Informačná povinnosť

Záverečný účet a finančné usporiadanie mestskej časti Bratislava - Petržalka za rok 2020 bol verejne sprístupnený na úradnej tabuli mestskej časti a na webovom sídle mestskej časti Bratislava, dňa 14.06.2021 v zákonom stanovenej lehote, tzn. 15 dní pred jeho prerokovaním v MZ v súlade s § 9 ods. 2 zákona o obecnom zriadení a § 16 ods. 9 zákona o rozpočtových pravidlách územnej samosprávy.

# ZHODNOTENIE ZÁVEREČNÉHO ÚČTUMČ BRATISLAVA-PETRŽALKA ZA ROK 2020

## Zostavenie a zmeny rozpočtu

Rozpočet mestskej časti Bratislava - Petržalka na rok 2020 s výhľadom do roku 2022 bol schválený uznesením MZ č. 147 dňa 10.12.2020.

Rozpočet mestskej časti Bratislava - Petržalka na rok 2020 bol schválený s príjmami a výdavkami v čiastke 43 965 819 Eur v nasledovnom členení:

|  |  |  |  |
| --- | --- | --- | --- |
| **Príjmová časť** | **Suma v Eur** | **Výdavková časť** | **Suma v Eur** |
| Bežné príjmy | 41 346 280 | Bežné výdavky | 40 429 495 |
| Kapitálové príjmy | 910 446 | Kapitálové výdavky | 2 520 392 |
| Finančné operácie príjmové | 1 709 093 | Finančné operácie výdavky | 1 015 932 |
| **SPOLU** | **43 965 819** | **SPOLU** | **43 965 819** |

V priebehu roka 2020 bolo nevyhnutné v niektorých príjmových a výdavkových položkách zrealizovať úpravy v súlade s § 14 zákona. o rozpočtových pravidlách územnej samosprávy. Zmeny rozpočtu boli schválené:

1. uzneseniami miestneho zastupiteľstva (ďalej MZ)

|  |  |
| --- | --- |
| **Uznesenie MZ** | **Dátum** |
| 204 | 05.05.2020 |
| 239 | 23.06.2020 |
| 252 | 23.06.2020 |
| 266 | 16.09.2020 |
| 313 | 18.11.2020 |
| 328 | 15.12.2020 |

1. rozpočtovými opatreniami starostu
2. na základe oznámení o schválenej výške dotácií zo štátneho rozpočtu na prenesený výkon štátnej správy na úseku školstva.

Informácie o vykonaných rozpočtových opatreniach boli predložené na rokovanie miestneho zastupiteľstva dňa 16.9.2020, 13.10.2020, 13.4.2021.

Rozpočet na rok 2020 po všetkých schválených úpravách bol o 4 827 480 Eur vyšší ako pôvodne odsúhlasený rozpočet a to vo výške 48 793 299 Eur:

|  |  |  |  |
| --- | --- | --- | --- |
| **Príjmová časť po úpravách** | **Suma v Eur** | **Výdavková časť po úpravách** | **Suma v Eur** |
| Bežné príjmy | 44 996 403 | Bežné výdavky | 43 848 276 |
| Kapitálové príjmy | 917 046 | Kapitálové výdavky | 2 843 323 |
| Finančné operácie príjmové | 2 879 850 | Finančné operácie výdavky | 2 101 700 |
| **SPOLU** | **48 793 299** | **SPOLU** | **48 793 299** |

## Rozpočtové hospodárenie v roku 2020

* + 1. **Plnenie príjmov k 31.12.2020**

| **Príjmová časť po úpravách** | **Suma  v Eur** | **Skutočnosť** | **% plnenia** |
| --- | --- | --- | --- |
| Bežné príjmy | 44 996 403 | 48 234 254 | 107,20 |
| Kapitálové príjmy | 917 046 | 275 368 | 30,03 |
| Fin. operácie príjmové | 2 879 850 | 3 295 828 | 114,44 |
| **SPOLU** | **48 793 299** | **51 805 450** | **106,17** |

V priebehu rozpočtového obdobia došlo oproti schválenému rozpočtu k:

* navýšenie bežných príjmov o 3 237 851 Eur,
* zníženiu kapitálových príjmov o 641 678 Eur,
* navýšeniu príjmových finančných operácií o 415 978 Eur.

1. Daňové príjmy

|  |  |
| --- | --- |
| **Položka** | **Suma v Eur** |
| miestne dane | 751 711 |
| podiel na výnose dane z príjmov fyzických osôb | 18 592 566 |
| podiel na dani z nehnuteľností | 6 594 565 |
| podiel na poplatku za komunálny odpad | 684 753 |
| poplatok za rozvoj | 546 401 |
| **SPOLU** | **27 169 996** |

Miestne dane pozostávajú z príjmu dane za:

v Eur

|  |  |  |  |  |
| --- | --- | --- | --- | --- |
| **Príjem dane za** | **Rok 2020** | **Rok 2019** | **Rozdiel** | **Trend** |
| psa | 150 834 | 155 190 | -4 356 | **↓** |
| užívanie verejného priestranstva | 590 175[[1]](#footnote-1) | 601 579 | -11 404 | **↓** |
| nevýherné hracie prístroje | 1 715 | 3851 | -2 136 | **↓** |
| predajné automaty | 8 987 | 7 601 | 1 386 | **↑** |
| **CELKOM** | **751 711** | **768 221** | **-16 510** | **↓** |

Trend príjmov z miestnych daní je klesajúci a naznačuje, že je potrebné zvýšiť kontrolu nad výberom jednotlivých daní.

Podielové dane pozostávajú z príjmu z podielu:

|  |  |  |  |  |
| --- | --- | --- | --- | --- |
| **Príjem z podielu** | **Rok 2020** | **Rok 2019** | **Rozdiel** | **Trend** |
| dane z príjmov fyzických osôb | 18 592 566 | 18 687 696 | -95 130 | **↓** |
| z dane z nehnuteľností | 6 594 565 | 3 574 055 | 3 020 510 | **↑** |
| za poplatok za komunálny odpad | 684 753 | 722 498 | -37 745 | **↓** |
| poplatku za rozvoj[[2]](#footnote-2) | 546 401 | 195 707 | 350 694 | **↑** |
| **CELKOM** | **26 418 285** | **23 179 956** | **3 238 329** | **↑** |

Celkovo je príjem z podielových daní (bez poplatku za rozvoj) za rok 2020 o 2 887 635 Eur **vyšší** oproti roku 2019.

Tieto príjmy sú pre MČ Bratislava - Petržalka veľmi dôležité, je preto potrebné si uvedomiť, že ich nárast je jedinečný pre progresívny hospodársky rast MČ. Odporúčam, aby rast týchto príjmov MČ investovala do rozvoja, nemalo by   
ich používať pre bežnú spotrebu, ale mala by z nich zabezpečiť realizáciu rozvojových programov.

1. Príjmy z prenájmu majetku

Príjmy z prenájmu majetku boli plnené v celkovej výške 2 502 581 Eur na 98,96 % upraveného rozpočtu a pozostávajú z príjmov z prenájmu

* pozemkov,
* majetku Veolia Energia,
* budov a objektov mestskej časti,
* bytov v správe mestskej časti,
* nebytových priestorov a garáží.

V roku 2019 boli tieto príjmy vo výške 2 478 416 Eur. Je možné konštatovať,   
že napriek celosvetovo nepriaznivej situácii súvisiacej s pandémiou ochorenia COVID - 19 ohľadne prenájmov, dosiahla MČ Bratislava – Petržalka v roku 2020 vyšší príjem   
o 24 165 Eur z prenájmu majetku MČ.

1. Ďalšie príjmy

* boli plnené v celkovej výške 1 086 456 Eur na 107,9% a pozostávajú   
  zo správnych poplatkov, z bankových úrokov a ostatných nedaňových príjmov,
* príjmy materských škôl (ďalej MŠ) prijaté v druhom polroku 2020, kedy už boli začlenené priamo pod miestny úrad, boli dosiahnuté v celkovej výške   
  601 167 Eur. Pozostávajú z príjmov z prenájmu, z poplatkov za MŠ a z príjmov za stravné v školských jedálňach pri MŠ.

1. Príjmy z grantov a transferov

* boli naplnené vo výške 15 497 347 Eur na 100,40 %.

|  |  |
| --- | --- |
|  | **Poskytnutá suma**  **v Eur** |
| Dotácie zo štátneho rozpočtu (ďalej ŠR) na prenesený výkon činností štátu a sociálnu podporu | 13 754 262 |
| Účelové finančné prostriedky poskytnuté z prostriedkov ŠR | 1 702 625 |
| Grant od J&T REAL ESTATE - na výdavky spojené s Covidom | 40 000 |
| Grant od nadácie PONTIS - na environment. aktivity mestskej časti | 360 |
| Grant od nadácie PONTIS - pre materské školy | 100 |
| **SPOLU** | **15 497 347** |

Vyčerpaný bol iba grant od nadácie PONTIS, ostatné granty budú dočerpané vo výške 27 825 Eur v roku 2021 v súlade s poskytnutým účelom.

1. Príjmy rozpočtových organizácií

Vykázalo 15 rozpočtových organizácií v zriaďovateľskej kompetencii mestskej časti. Ide o 11 ZŠ, Stredisko služieb školám a školským zariadeniam (SSŠaŠZP), Kultúrne zariadenia Petržalky (KZP), Miestna knižnica Petržalka (MKP) a Stredisko sociálnych služieb Petržalka (SSSP). Plnenie na rozpočet je 101,09 %. Pokles bol spôsobený obmedzeniami v súvislosti s pandémiou.

|  |  |  |  |  |
| --- | --- | --- | --- | --- |
| **Príjem v Eur** | **Rok 2020** | **Rok 2019** | **Rozdiel** | **Trend** |
| 15 rozpočtových organizácií | 1 977 874 | 3 454 810 | -1 476 936 | **↓** |

1. Kapitálové príjmy

|  | **Rozpočet po zmenách v Eur** | **Skutočnosť  v Eur** | **Rozdiel** | **% plnenie** |
| --- | --- | --- | --- | --- |
| Z predaja pozemkov | 40 300 | 519 | -39 781 | 1,29 |
| Z predaja bytov, nebyt. priestorov, objektov | 45 500 | 4 049 | -41 451 | 8,90 |
| Z predaja majetku hlavného mesta | 50 000 | 44 668 | -5 332 | 89,34 |
| Kapitálové transfery a dotácie | 781 246 | 226 132 | -555 114 | 28,95 |
| **SPOLU** | **917 046** | **275 368** | **-641 678** | **30,02** |

1. Príjmové finančné operácie

Príjmové finančné operácie boli realizované v celkovej výške 3 295 828 Eur a tvorili ich uskutočnené prevody z rezervného fondu mestskej časti, použitie nedočerpaných účelových dotácií a grantov z minulých rokov, príspevky za stravné organizácií školstva dočerpané z roku 2019, prijatá návratná finančná výpomoc zo ŠR za prijaté zábezpeky. Z toho:

|  |  |  |
| --- | --- | --- |
| **Druh finančnej operácie** | **Suma v Eur** | **Účel** |
| prevody z rezervného fondu mestskej časti | 1 495 466 | pokrytie schválených výdavkov rozpočtu v roku 2020 |
| nedočerpané účelové dotácie a granty z minulých rokov | 539 132 | * príspevok štátu na nákup potravín  v organizáciách na úseku školstva (261 748 Eur) * nedočerpaná dotácia ŠR na prenesené kompetencie školstva (214 856 Eur) |
| prijatá návratná finančná výpomoc zo ŠR | 1 025 960 | výkon samosprávnych pôsobností - kompenzácia výpadku dane z príjmov fyzických osôb v dôsledku pandémie ochorenia COVID - 19 |
| prijaté zábezpeky | 67 923 | cudzie finančné prostriedky prijaté na účet mestskej časti a rozpočtových organizácií školstva; nevstupujú do výpočtu výsledku hospodárenia mestskej časti |

* + 1. **Čerpanie výdavkov k 31.12.2020**

|  |  |  |  |
| --- | --- | --- | --- |
| **Výdavková časť po úpravách** | **Suma  v Eur** | **Skutočnosť** | **% plnenia** |
| Bežné výdavky | 43 848 276 | 41 076 521 | 93,68 |
| Kapitálové výdavky | 2 843 323 | 1 562 086 | 54,94 |
| Fin. operácie výdavky | 2 101 700 | 2 118 002 | 100,78 |
| **SPOLU** | **48 793 299** | **44 756 609** | **91,73** |

V priebehu rozpočtového obdobia došlo oproti schválenému rozpočtu k:

* zníženiu bežných výdavkov o 2 771 755 Eur,
* zníženiu kapitálových výdavkov o 1 281 237 Eur,
* navýšeniu výdavkových finančných operácií o 16 302 Eur.

1. Bežné výdavky

Čerpanie výdavkov podľa programov, v porovnaní na rok 2019 je uvedené v tabuľke. Sumy sú v eurách.

| **Program číslo** | **Rozp. po zmenách** | **Skutočnosť** | **% plnenia** | **Rok 2019** | **Rozdiel** |
| --- | --- | --- | --- | --- | --- |
| 1 – Rozhodovanie, manažment   a kontrola | 746 953 | 638 804 | 85,52 | 637 452 | 1 352 |
| 2 – Moderný miestny úrad | 8 178 664 | 7 323 219 | 89,54 | 5 830 815 | 1 492 404 |
| 3 – Služby občanom | 192 356 | 178 823 | 92,96 | 136 335 | 42 488 |
| 4 – Doprava a komunikácie | 483 634 | 298 976 | 61,82 | 978 995 | -680 019 |
| 5 – Vzdelávanie | 26 486 074 | 25 610 439 | 96,69 | 22 719 977 | 2 890 462 |
| 6 – Kultúra a šport | 2 836 615 | 2 703 041 | 95,29 | 2 578 494 | 124 547 |
| 7 – Životné prostredie | 1 583 584 | 1 354 570 | 85,54 | 1 984 404 | -629 834 |
| 8 – Územný rozvoj | 66 136 | 53 762 | 81,29 | 64 998 | -11 236 |
| 9 – Nakladanie s majetkom   a bývanie | 854 233 | 701 788 | 82,15 | 637 022 | 64 766 |
| 10 – Sociálna pomoc a sociálne  služby | 2 317 842 | 2 169 716 | 93,61 | 1 724 496 | 445 220 |
| 11 – Bezpečnosť a poriadok | 102 185 | 43 383 | 42,46 | 37 088 | 6 295 |
| **SPOLU** | **43 848 276** | **41 076 521** | **93,68** | **37 330 076** | **3 746 445** |

Bežné výdavky za rok 2020 vzrástli oproti roku 2019 o 3 746 445 Eur, najviac výdavkov bolo vynaložených na program č. 5 – Vzdelávanie a ten aj najviac vzrástol oproti roku 2019. Druhé najvyššie čerpanie bolo na program č. 2 – Moderný miestny úrad, kde bolo vynaložených o 1 492 404 Eur viac oproti roku 2019. Výdavky   
na program č. 10 - Sociálna pomoc a sociálne služby vzrástli oproti roku 2019 o viac ako ¼ sumy za rok 2019.

V roku 2020 oproti roku 2019 došlo k výraznému zníženiu výdavkov na program č. 4 – Doprava a komunikácie a program č. 7 – Životné prostredie. K zníženiu čerpania výdavkov došlo aj z dôvodov súvisiacich s pandémiou ochorenia COVID – 19 a s tým súvisiacimi vládnymi opatreniami.

Čo sa týka percentuálneho plnenia rozpočtu ani jeden program nebol splnený   
na 100%. Najvyššie percentá plnenia, nad 90%, na rozpočet po zmenách mali program   
č. 5 – Vzdelávanie (96,69%), program č. 6 – Kultúra a šport (95,29%), program č. 10 – Sociálna pomoc a sociálne služby (93,61%) a program č. 3 – Služby občanom (92,96%). Najnižšie plnenie mal program č. 11 – Bezpečnosť a poriadok (42,46%).

1. Kapitálové výdavky

Kapitálové výdavky boli rozpočtované v celkovej výške 2 843 323 Eur, čerpané boli vo výške 1 562 086 Eur, t.j. na 54,94 %.

| **Program číslo** | **Rozp. po zmenách** | **Skutočnosť** | **% plnenia** | **Rok 2019** | **Rozdiel** |
| --- | --- | --- | --- | --- | --- |
| 2 – Moderný miestny úrad | 48 842 | 48 821 | 99,96 | 16 036 | 32 785 |
| 3 – Služby občanom | 0 | 0 | 0,00 | 8 421 | -8 421 |
| 4 – Doprava a komunikácie | 207 098 | 123 705 | 59,73 | 14 210 | 109 495 |
| 5 – Vzdelávanie | 1 851 050 | 898 179 | 48,52 | 403 360 | 494 819 |
| 6 – Kultúra a šport | 98 923 | 24 966 | 25,24 | 185 612 | -160 646 |
| 7 – Životné prostredie | 464 532 | 390 923 | 84,15 | 41 798 | 349 125 |
| 8 – Územný rozvoj | 34 757 | 34 757 | 100,00 | 4 920 | 29 837 |
| 9 – Nakladanie s majetkom   a bývanie | 104 121 | 40 735 | 39,12 | 49 247 | -8 512 |
| 10 – Sociálna pomoc a sociálne  služby | 14 000 | 0 | 0,00 | 7 378 | -7 378 |
| 11 – Bezpečnosť a poriadok | 20 000 | 0 | 0,00 | 12 999 | -12 999 |
| **SPOLU** | **2 843 323** | **1 562 086** | **54,94** | **743 981** | **818 105** |

V roku 2019 boli čerpané vo výške 743 981, čo je o 818 105 Eur menej ako   
v roku 2020. V roku 2020 sa investovalo do/na:

* zóny Kapitulský dvor. V roku 2020 bola spracovaná a uhradená ďalšia časť diela čo zabezpečilo plnenie programu č. 8 Územný rozvoj na 100%
* obstaranie výpočtovej techniky, virtualizačného a storage serveru a na zakúpenie kamerového systému v programe č. 2 Moderný miestny úrad (plnenie bolo 99,96%)
* program č. 5 Vzdelávanie bol síce splnený na 48,52% ale kapitálové výdavky v roku 2020 boli o 494 819 Eur vyššie ako v roku 2019. V roku 2020 boli realizované viaceré rekonštrukcie objektov ZŠ, MŠ a vybavenie školských jedální a kuchýň (ZŠ na Nobelovom námestí, Gessayovej, Holíčskej, Pankúchovej, Tupolevovej, Holíčskej, Budatínskej, Turnianskej, Jankolovej. Rekonštrukcia odborných učební v hodnote 871 980 Eur v roku 2020 neprebehla. Koncom roka 2020 boli zaslané zmluvy k projektu na príslušné ministerstvo za účelom kontroly verejného obstarávania. S rekonštrukciami sa počíta v roku 2021
* program č.6 Kultúra a šport – kapitálové výdavky tvorili len 25,45%
* program č. 10 Sociálna pomoc a sociálne služby nebol plnený z dôvodu obmedzení spojených so šírením ochorenia COVID - 19
* program č. 11 Bezpečnosť a poriadok – rozpočtované kapitálové výdavky nepostačovali na zabezpečenie špeciálneho automobilu pre Dobrovoľný verejný požiarny zbor Petržalky, tak bola vykonaná súťaž na rekonštrukciu súčasne užívaného hasičského vozidla LIAZ. V roku 2020 nedošlo k čerpaniu.

1. Výdavkové finančné operácie

Zahŕňajú splátky úverov mestskej časti (Prima banka, a.s., Slovenskej sporiteľni, a.s. a VÚB banke), splátky finančného prenájmu osobného motorového vozidla určeného   
na prepravnú službu ZŤP obyvateľov, splátky finančného prenájmu za špecializované úžitkové vozidlá a stroje pre potreby údržby verejných priestranstiev a vrátené zábezpeky.[[3]](#footnote-3)

* + 1. **Dotácie**

Na prenesený výkon štátnej správy boli v priebehu roka poukazované dotácie zo štátneho rozpočtu, ktoré čiastočne alebo úplne pokryli výdavky činností jednotlivých úsekov. V roku 2020 mestská časť celkovo vynaložila na delimitované činnosti:

| **Činnosť** | **Prechod  do MČ od** | **Celkové výdavky  v Eur** | **Dotácia ŠR v Eur** | **Dotáciu poskytol** | **Rozdiel  v Eur** |
| --- | --- | --- | --- | --- | --- |
| 3.1. Matrika | 01.01.2002 | 173 926 | 160 656 | MV SR, OÚ BA[[4]](#footnote-4) | 13 270 |
| 3.2. Hlásenie pobytu občanov   a register obyvateľstva | 01.07.2006 | 55 066 | 33 984 | MV SR, OÚ BA | 21 082 |
| 3.3. Register adries | roku 2015 | 99 | 99 | MV SR, OÚ BA | 0 |
| 3.4. Stavebný poriadok   a miestne a účelové   komunikácie | v priebehu roka 2003 | 414 472 | 154 792 | MDV SR[[5]](#footnote-5) | 259 680 |
| 3.5. Štátny fond rozvoja   bývania | 01.01.2004 | 26 974 | 23 742 | MDV SR | 3 232 |
| 3.6. Ochrana prírody   a krajiny | roku 2004 | 2 201 | 2 201 | HM SR Bratislava[[6]](#footnote-6) | 0 |
| 3.7. Štátna správa vodného  hospodárstva | roku 2004 | 2 935 | 2 935 | HM SR Bratislava | 0 |
| 3.8. Ochrana pred   povodňami | roku 2009 | 1 957 | 1 957 | HM SR Bratislava | 0 |
| 3.9. Školský úrad | 01.07.2004 | 77 870 | 53 695 | HM SR Bratislava | 24 175 |
| 3.10.1. Školstvo (prenesené   kompetencie v ZŠ) |  | 11 912 769 | 11 764 371 | HM SR Bratislava | 148 398 |
| 3.10.2. Školstvo (prenesené   kompetencie v MŠ) |  | 2 626 673 | 173 521 | HM SR Bratislava, ÚPSVaR, dot. na projekty EÚ | 2 453 152 |
| **SPOLU** |  | **15 294 942** | **12 371 953** |  | **2 922 989** |

V súvislosti s preneseným výkonom štátnej správy vo výdavkovej časti rozpočtu je potrebné spomenúť:

* MČ[[7]](#footnote-7) sa podieľala v roku 2020 na dofinancovaní preneseného výkonu štátnej správy vo výške 2 922 989 Eur a to hlavne v činnosti
  + 3.4. Stavebný poriadok a miestne a účelové komunikácie v sume 259 680 Eur,
  + 3.10. Školstvo (prenesené kompetencie v ZŠ) v sume 148 398 Eur,
  + 3.10. Školstvo (prenesené kompetencie v MŠ) v sume 2 453 152 Eur.
* Štátny fond rozvoja bývania (3.5) MČ vykonáva kontrolu dodržiavania zmluvných podmienok pre mestské časti Bratislava - Petržalka, Bratislava - Jarovce, Bratislava - Rusovce a Bratislava - Čunovo v rozsahu preneseného výkonu štátnej správy   
  na úseku bývania v zmysle zákona č. 150/2013 Z.z. o Štátnom fonde rozvoja bývania.
* Činnosti školského úradu (3.9) v roku 2020 zabezpečovalo oddelenie školstva miestneho úradu. V rámci svojej činnosti plnilo úlohy v oblasti preneseného výkonu štátnej správy pre mestské časti Bratislava - Petržalka a Bratislava - Rusovce. Počas mimoriadneho prerušenia školského vyučovania v súvislosti s pandémiou COVID - 19 sa na základe usmernení MŠVVaŠ[[8]](#footnote-8) SR a ÚVZ[[9]](#footnote-9) vydávali pokyny k zabezpečeniu vzdelávacieho procesu dištančnou formou a následne pokyny k zabezpečeniu všetkých potrebných hygienicko-epidemiologických opatrení.
* Školstvo (3.10) - od 01.07.2020 bolo zrušené Stredisko služieb školám a školským zariadeniam Petržalka (ďalej SSŠaŠZP), pod ktoré patrilo 24 MŠ vrátane školských kuchýň a jedální. Celá činnosť MŠ bola presunutá pod Mestskú časť Bratislava - Petržalka. Pri 20-tich MŠ sú v prevádzke aj školské kuchyne so školskými jedálňami, 4 MŠ sú zriadené v budovách ZŠ a MŠ využívajú služby jedální v ZŠ.   
  Školstvu boli poskytnuté aj sponzorské dary vo výške 15 463 Eur a boli čerpané.
  + 1. **Ostatné poskytnuté dotácie**

1. Voľby do Národnej rady SR

V roku 2020 na základe rozhodnutia predsedu Národnej rady SR č. 351/2019 Z.z. o vyhlásení volieb do Národnej rady SR (29.02.2020). Poskytnuté finančné prostriedky boli vo  výške 78 370,10 Eur. Dotácia bola MČ poskytnutá zo štátneho rozpočtu (MV SR) prostredníctvom OÚ BA.

1. Sčitovanie obyvateľov, bytov, domov

V zmysle zákona č. 223/2019 Z.z. o sčítaní obyvateľov, bytov a domov výška dotácie zo ŠR na úhradu nákladov preneseného výkonu štátnej správy sčítania obyvateľov, domov a bytov v roku 2020 je v sume 203 948 Eur. V roku 2020 vznikli náklady v sume 140 773,32 Eur. Zostatok prostriedkov bude použitý v zmysle usmernenia v roku 2021.

1. Sociálna podpora žiakom, ktorých rodičia sú v hmotnej núdzi

Úrad práce sociálnych vecí a rodiny, poskytuje dotácie na:

* školské potreby – nepožiadal ani jeden rodič
* stravu - prijatá dotácia činila sumu 1 032 663,60 Eur, k 31.12.2020 MČ vyčerpala 539 363,36 Eur. Nevyčerpané finančné prostriedky budú zúčtované a vrátené poskytovateľovi dotácie.
* osobitného náhradného príjemcu prídavku na dieťa.

|  |  |  |  |
| --- | --- | --- | --- |
|  | **Rok** | **Suma v Eur** | **Vyplatené v Eur** |
| poskytnutý príspevok v roku | 2020 | 7 116,79 | 10 084,44 |
| nevyčerpané prostriedky z roku | 2018 | 1 988,32 |
| nevyčerpané prostriedky z roku | 2019 | 6 206,54 |
| **SPOLU / Zostatok** |  | **15 311,65** | **5 227,21** |

V roku 2020 MČ vyplatila zákonným zástupcom prídavok na dieťa v celkovej výške 10 084,44 Eur. Nevyčerpané prostriedky v sume 5 227,21 Eur budú použité v roku 2021.

1. Sociálna oblasť

Dotácie boli poskytnuté od MPSVaR SR pre:

|  |  |  |  |  |
| --- | --- | --- | --- | --- |
|  | **Suma  v Eur** | **Čerpanie dotácie** | **Financované MČ v Eur** | **Oprávnené náklady** |
| Zariadenie núdzového bývania (ZARNu) | 12 600,00 | 12 600,00 | 18 927,00 | 31 527,00 |
| Útulok pre matky s deťmi | 19 800,00 | 19 800,00 | 23 554,00 | 43 354,00 |
| Zariadenie opatrovateľskej služby (ZOS) | 310 128,00 | 310 128,00 | 376 669,18 | 686 797,18 |
| **SPOLU / Zostatok** | **342 528,00** | **342 528,00** | **419 150,18** | **761 678,18** |

Z uvedeného prehľadu je evidentné, že mestská časť Bratislava – Petržalka venuje sociálnej oblasti značnú pozornosť, čo je vidieť aj pri financovaní. MČ prispela vyššou sumou ako sú poskytnuté dotácie zo ŠR.

1. Dotácie poskytnuté MPSVaR v súvislosti s ochorením COVID - 19

V zmysle Nariadenia vlády SR č. 103/2020 Z.z. a vyšpecifikovaných oblastí a činností boli Stredisku sociálnych služieb Petržalka odsúhlasené a poskytnuté dve dotácie.

* Jedna jednorazová dotácia v sume 48 636 Eur bola na ocenenie zamestnancov v oblasti sociálnych služieb na tzv. mimoriadne odmeny (nad rámec mzdy)   
  za kvalitné vykonávanie pracovných činností alebo práce presahujúce rámec pracovných činností. Dotácia bola čerpaná v sume 47 864 Eur, nevyčerpané prostriedky vo výške 772 Eur boli v roku 2021 vrátené na účet poskytovateľa.
* Druhá dotácia v sume 1 700 Eur bola na nákup výživových doplnkov   
  na predchádzanie nákaze ochorenia COVID - 19, alebo na zmiernenie priebehu ochorenia. Dotácia bola vyčerpaná.

1. Dotácia na materiálno – technické zabezpečenie DHZO[[10]](#footnote-10)

Jednorazová dotácie z prostriedkov Dobrovoľnej požiarnej ochrany Slovenskej republiky v sume  3 000 Eur na stanovený účel. Celkové výdavky činili sumu 3 197,84 Eur, sumu 197,84 Eur uhradila MČ. Dotácia bola vyčerpaná v plnej výške a vyúčtovaná poskytovateľovi.

1. Dotácia na podporu rozvoja športu na rok 2019

V roku 2019 MČ uzatvorila zmluvu s Úradom vlády SR o spolupráci pri poskytnutí dotácie zo ŠR SR na podporu rozvoja športu. V rámci programu so zameraním   
na výstavbu detských ihrísk predovšetkým pre deti a mládež bola poskytnutá dotácia na opravu nevyhovujúceho technického stavu multifunkčného miniihriska v areáli ZŠ Holíčska 30 v sume 10 000 Eur. MČ sa zaviazala použiť finančné prostriedky   
do konca roka 2020. Opravy boli v celkovej sume 27 041,98 Eur, z čoho   
17 041,98 Eur hradila MČ, ktorá prevzala ihrisko od zhotoviteľa dňa 19.03.2020.

1. Dotácia na vybavenie školských jedální

Poskytnuté prostriedky od Ministerstva školstva, vedy, výskumu a športu SR pre ZŠ Turnianska, ZŠ Tupolevova a ZŠ Budatínska 61 vo výške 14 868 Eur MČ obdržala   
na konci roka 2020. Dotácia bude preinvestovaná a účelovo použitá v roku 2021.

1. Dotácia z fondu na podporu umenia

Dotácia vo výške 5 000 Eur bola poskytnutá Fondom na podporu umenia na presne stanovený účel. Pandemické opatrenia v súvislosti s ochorením COVID - 19 neumožnili zrealizovať v priebehu roka 2020 uvedený projekt, preto MČ požiada o zmenu podmienok použitia dotácie.

1. Dotácia na Revitalizáciu verejného priestoru

Ide o účelovo určenú dotáciu 200 000 Eur na kapitálové výdavky na akciu „Revitalizácia verejného priestoru Šrobárovo námestie“. V roku 2020 boli použité prostriedky v  sume 4 000 Eur (obstaranie architektonickej štúdie a polohopisné a výškopisné zameranie stromov). Zostatok finančných prostriedkov bude čerpaný v roku 2021. Dotácia bola poskytnutá na základe uznesením vlády Slovenskej republiky č. 574, kde sa vláda zaviazala uvoľniť finančné prostriedky na Návrh aktuálnych potrieb mesta Bratislavy.

1. Dotácia na opravu Hasičskej zbrojnice

Bola poskytnutá z MV SR v sume  11 264,06 Eur. Dotácia na kapitálové výdavky bola poskytnutá účelovo na projekt II. etapy „Modernizácie hasičskej zbrojnice Dobrovoľného hasičského zboru MČ Bratislava – Petržalka.

* + 1. **Dotácie poskytnuté MČ Bratislava – Petržalka**

V zmysle § 16 ods. 5 písm. e) zákona o rozpočtových pravidlách územnej samosprávy je povinnosťou, aby záverečný účet obsahoval aj prehľad o poskytnutých dotáciách podľa § 7 ods. 4 v členení podľa jednotlivých príjemcov, ak nie sú zverejnené iným spôsobom. V prostredí mestskej časti sa dotácie právnických osobám a fyzických osobám – podnikateľom riadne uverejňujú na webovom sídle. Ostatné účelové dotácie za rok 2020 boli všetky zverejnené na webe MČ <https://www.petrzalka.sk/samosprava/dotacie/>.

* + 1. **Čerpanie účelových peňažných fondov**

|  |  |  |  |  |
| --- | --- | --- | --- | --- |
| **Názov fondu** | **Stav k 1.1.2020** | **Príjmy** | **Výdavky** | **Zostatok k 31.12.2020** |
| Fond rozvoja bývania | 11 250,68 | 0,00 | 0,00 | 11 250,68 |
| Rezervný fond | 2 698 329,05 | 3 155 748,81 | 1 495 465,73 | 4 358 612,13 |
| Konto zelene | 2 515,17 | 2 371,21 | 0,00 | 4 886,38 |
| Fond statickej dopravy | 1 826,82 | 0,00 | 0,00 | 1 826,82 |
| Fond rozvoja | 322 568,29 | 0,00 | 0,00 | 322 568,29 |
| **SPOLU** | **3 036 490,01** | **3 158 120,02** | **1 495 465,73** | **4 699 144,30** |

* + 1. **Stav a vývoj dlhu**

1. Prima banka, a.s.

* Uznesením č. 328 zo dňa 10.03.2009 Miestne zastupiteľstvo (ďalej MZ) MČ Bratislava – Petržalka schválilo dlhodobý bankový úver vo výške   
  5 000 000,00 Eur so splatnosťou 15 rokov.
* Účelom čerpania úveru bolo zníženie energetickej náročnosti školských budov a ostatného nehnuteľného majetku v správe mestskej časti.
* Úver sa začal čerpať v roku 2009 a k 31.12.2011 bol vyčerpaný v celkovej čiastke 4 991 236,59 Eur.
* K 31.12.2019 boli uhradené splátky vo výške 3 750 012,00 Eur. Nesplatený zostatok úveru je 1 241 224,59 Eur.
* Splátky úveru sú stanovené do roku 2024.

1. Slovenská sporiteľňa a.s.

* Uznesením č. 331 zo dňa 21.05.2013 MZ MČ Bratislava - Petržalka schválilo bankový úver vo výške 2 750 000,00 Eur.
* Účelom čerpania úveru bola výstavbu krytej plavárne, zlepšenie technického stavu základných a materských škôl a Kultúrnych zariadení Petržalky.
* Úver sa začal čerpať v októbri 2013 a k 31.12.2015 bol vyčerpaný vo výške 2 750 000,00 Eur.
* K 31.12.2020 boli uhradené splátky vo výške 2 026 332,00 Eur. Nesplatený zostatok úveru je 723 668,00 Eur.
* Splátky úveru sú stanovené do roku 2023.

1. Všeobecná úverová banka, a.s.

* Uznesením č. 131 zo dňa 01.12.2015 MZ MČ Bratislava - Petržalka schválilo bankový úver vo výške 3 000 000,00 Eur.
* Účelom čerpania úveru bola rekonštrukciu MŠ Vyšehradská, dofinancovanie výstavby plavárne a ďalšie kapitálové výdavky v oblasti kultúry, športu a školstva.
* Úver sa začal čerpať v roku 2016, dočerpala ho v roku 2018.
* Uznesením č. 145 z 15.12.2020 MZ bola vykonaná mimoriadna splátka časti úveru vo výške 1 mil. Eur, na základe čoho boli znížené štvrťročné splátky úveru.
* K 31.12.2020 boli uhradené splátky spolu vo výške 1 857 136,00 Eur. Nesplatená istina je 1 142 864,00 Eur.
* Splatnosť úveru ostala nezmenená - 15 rokov, t. j. do roku 2030.

1. Slovenská sporiteľňa a.s.

* Uznesením č. 213 zo dňa 09.06.2020 MZ MČ Bratislava - Petržalka schválilo bankový úver vo výške 3 000 000,00 Eur.
* Úver sa začal čerpať až v roku 2021.
* Splátky úveru sú stanovené do roku 2041.
  + 1. **Finančná výpomoc**

Návratnú finančnú výpomoc z Ministerstva financií SR

* V roku 2020 prijala MČ návratnú finančnú výpomoc vo výške 1 025 960 Eur.
* Účelom je výkon samosprávnych pôsobností z dôvodu kompenzácie výpadku dane z príjmov fyzických osôb v dôsledku pandémie ochorenia COVID - 19.
* Poskytnuté peňažné prostriedky bude MČ splácať od roku 2024 do roku 2027 v ročných splátkach vo výške 256 490 Eur.
  + 1. **Hospodárenie organizácií založených mestskou časťou**

1. Miestny podnik verejnoprospešných služieb Petržalka (MP VPS)

* príspevková organizácia zriadená MČ
* od 01.01.2020 postupný presun činností MP VPS na novovytvorený organizačný útvar miestneho úradu
* v roku 2020 hospodáril podľa svojho rozpočtu príjmov a výdavkov

|  |  |
| --- | --- |
| **Výsledok hospodárenia MP VPS** | |
| **Náklady k 31.12.2020** | 1 095 016,13 Eur |
| **Výnosy k 31.12.2020** | 832 038,52 Eur |
| **Strata** | **- 262 977,61 Eur** |

* vplyvy na výsledok hospodárenia
  + zmeny v štruktúre a činnosti podniku
  + prevod dlhodobého majetku na mestskú časť vo výške 210 158,53 Eur
  + vyššie sociálne náklady vyplatené na odstupné
  + nižšie výnosy za prenájom pavilónov detských ihrísk

1. Bytový podnik Petržalka s.r.o. (BPP)

* obchodná spoločnosť mestskej časti založená v roku 2007 za účelom správy bytov a nebytových priestorov v správe MČ

|  |  |
| --- | --- |
| **Výsledok hospodárenia BPP** | |
| **Náklady k 31.12.2020** | 308 121,96 Eur |
| **Výnosy k 31.12.2020** | 308 288,05 Eur |
| **Zisk** | **166,09 Eur** |

1. Športové zariadenia Petržalky s.r.o. (ŠZP)

* Spoločnosť založená v roku 2013 za účelom vybudovania a zabezpečenia prevádzky verejnej plavárne a správy športovísk na území Petržalky

|  |  |
| --- | --- |
| **Výsledok hospodárenia ŠZP** | |
| **Náklady k 31.12.2020** | 918 311,54 Eur |
| **Výnosy k 31.12.2020** | 799 492,88 Eur |
| **Strata** | **- 118 818,66 Eur** |

* + 1. **Bilancia aktív a pasív, záväzkov a pohľadávok**

1. Hodnota dlhodobého nehmotného a dlhodobo hmotného majetku v zmysle údajov účtovníctva a návrhu záverečného účtu mestskej časti Bratislava – Petržalka   
   za rok 2020 predstavuje výšku **107 781782,24** Eur.

Medziročná hodnota uvedeného majetku vzrástla o **24 301 195,08 Eur**. Táto skutočnosť bola ovplyvnená najmä:

* presunom činností z MP VPS na novovytvorený organizačný útvar miestneho úradu – Referát správy verejných priestranstiev
* zrušením rozpočtovej organizácie Stredisko služieb školám a školským zariadeniam Petržalka (SSŠaŠZ)
* v priebehu roka 2020 bol v MP VPS vyradený dlhodobý majetok a prevedený   
  na MČ v obstarávacej cene vo výške 3 746 706 Eur
* protokolom č. 13/ 08 /2019 vyradený majetok SSŠaŠZP  prevedený na MČ v obstarávacej cene vo výške 18 402 920 Eur.

1. Stav dlhodobého finančného majetku k 31.12.2020 sa v porovnaní s rokom 2019 nemenil. Jeho hodnota bola **4 853 551,63 Eur** a pozostávala z podielov v obchodných spoločnostiach BPP, s. r. o. vo výške 94 768,63 Eur a v ŠZP, s. r. o. vo výške 4 758 783,00 Eur. Na základe výsledkov týchto obchodných spoločností boli k 31.12.2020 vytvorené opravné položky k dlhodobému finančnému majetku vo výške 368 347 Eur.
2. Krátkodobý finančný majetok vykazoval k 31.12.2020 zostatok **13 381 721,12** Eur, z toho boli vykázané zostatky na bankových účtoch vo výške 13 338 097,38 Eur.
3. Pohľadávky

V zmysle súvahy účtovnej závierky k 31.12.2020 predstavovali spolu sumu   
**5 217 906,84 Eur**, z toho:

* krátkodobé pohľadávky boli vykazované vo výške 5 216 147,56 Eur
* dlhodobé pohľadávky vo výške 1 759,28 Eur
* pohľadávky po lehote splatnosti dosahovali výšku 4 370 958,55 Eur.

Významné pohľadávky podľa položiek súvahy v Eur (brutto):

|  |  |  |
| --- | --- | --- |
| **Pohľadávky** | **Hodnota v Eur** | **Opis** |
| z nedaňových príjmov | 3 677 070,84 | z nájmu bytov, nebytových priestorov, fondu služieb a iné |
| z daňových príjmov | 99 976,54 | daň z nehnuteľností, za psa, priestranstvá a iné |
| z nájmu bytov | 1 267 923,13 | pohľadávky po zrušenej príspevkovej organizácii BPP |

1. Záväzky

K 31.12.2020 evidovala mestská časť záväzky v úhrnnej výške **2 375 662,36 Eur**, z toho:

* v lehote splatnosti vo výške 2 353 657,65 Eur
* po lehote splatnosti dosahovali výšku 22 004,71 Eur. V porovnaní s rokom 2019 zaznamenali mierny pokles (22 448.27 Eur).

Významné záväzky podľa jednotlivých položiek súvahy v Eur:

| **Záväzok** | **Hodnota v Eur** | **Opis** |
| --- | --- | --- |
| dlhodobý | 137 092,83 | zábezpeky byty, nebytové priestory, garáže |
| dlhodobý | 225 779,97 | Lízing (splátky istiny od roku 2022) |
| dlhodobý | 34 848,03 | Sociálny fond |
| krátkodobý | 215 937,18 | Dodávatelia |
| krátkodobý | 22 510,44 | Nevyfakturované dodávky (MŠ/ŠJ) |
| krátkodobý | 62 848,94 | Prijaté preddavky (soc. poisťovňa energie, MŠ/ŠJ) |
| krátkodobý | 123 605,47 | Lízing (splátky istiny v roku 2021) |
| krátkodobý | 1 137 458,11 | Výplaty, odvodové a daňové povinnosti 12/ 2020 |
| krátkodobý | 98 656,73 | Iné záväzky |

1. Záruky

Mestská časť v roku 2020, tak ako i v predošlých rokoch, neposkytla žiadne záruky.

* + 1. **Hospodárenie MČ Bratislava – Petržalka**

Výsledok hospodárenia MČ Bratislava – Petržalka bol zistený podľa ustanovení   
§ 2 písm. b) a §10 ods. 3 písm. a) a b) zákona o rozpočtových pravidlách územnej samosprávy a o zmene a doplnení niektorých zákonov v znení neskorších predpisov.

|  |  |  |  |
| --- | --- | --- | --- |
|  | **Príjmy v Eur** | **Výdaje v Eur** | **Rozdiel v Eur** |
| **Bežný rozpočet (BR)** | 48 234 253,71 | 41 076 521,31 | **7 157 732,40** |
| **Kapitálový rozpočet (KR)** | 275 368,65 | 1 562 085,87 | **-1 286 717,22** |
| **Σ BR + KR** | 48 509 622,36 | 42 638 607,18 | **5 871 015,18** |
| **Finančné operácie** | 3 295 827,92 | 2 118 002,75 | **1 177 825,17** |
| **Celková bilancia** | **51 805 450,28** | **44 756 609,93** | **7 048 840,35** |

1. **Výsledok hospodárenia MČ k 31.12.2020 vykazuje prebytok** z bežného a kapitálového rozpočtu **vo výške 5 871 015,18 Eur** (bežný a kapitálový rozpočet bez finančných operácií).
2. Zostatok finančných operácií je vo výške 1 177 825,17 Eur, po odpočítaní bilancie prijatých a vydaných zábezpek za rok 2020 v čiastke 49 730,90 Eur je ich zostatok vo výške 1 128 094,27 Eur.
3. Suma prebytku (5 871 015,18 Eur) a zostatok finančných operácií po odpočítaní prijatých a vydaných zábezpek (1 128 094,27 Eur) vo výške 6 999 109,45 Eur bude prevedená do Rezervného fondu MČ Bratislava – Petržalka.
   * 1. **Významné udalosti roku 2020**
4. Na výkon samosprávnych činností a pôsobností mali vplyv vládne opatrenia súvisiace s pandémiou ochorenia COVID - 19.
5. Od 01.01.2020 boli činnosti MP VPS (činnosti zamerané na čistenie a údržbu verejných priestranstiev, chodníkov, komunikácií, verejných detských ihrísk, údržbu sídliskovej zelene, trávnatých plôch a zelene na základných a materských školách) presunuté do Referát správy verejných priestranstiev riadený priamo MÚ.
6. K 30.06.2020 bolo zrušené Stredisko služieb školám a školským zariadeniam Petržalka, pod ktoré patrilo 24 MŠ. Od 01.07.2020 bola činnosť MŠ presunutá   
   pod oddelenie predprimárneho a primárneho vzdelávania MÚ.

# ZÁVER

Záverečný účet MČ Bratislava – Petržalka obsahuje všetky predpísané náležitosti   
podľa § 16 ods. 5 zákona o rozpočtových pravidlách územnej samosprávy.

Návrh záverečného účtu MČ Bratislava - Petržalka bol pred jeho schválením, v súlade s ustanovením § 9 ods. 2 zákona o obecnom zriadení, zverejnený dňa 14.06.2021 na úradnej tabuli a webovom sídle mestskej časti.

Riadna účtovná závierka k 31.12.2020 bola overená audítorom v súlade so všeobecne záväznými právnymi predpismi.

V zmysle §16 zákona o rozpočtových pravidlách územnej samosprávy,

ods.10 „*Prerokovanie záverečného účtu obce sa uzatvára jedným z týchto výrokov:*

1. *celoročné hospodárenie sa schvaľuje bez výhrad*
2. *celoročné hospodárenie sa schvaľuje s výhradami.“*

ods. 11 *„Ak sa záverečný účet schváli s výhradami, obecné zastupiteľstvo je povinné prijať opatrenia na nápravu nedostatkov“.*

Na základe vykonaného preverovania príjmov a výdavkov, správy a hospodárenia MČ Bratislava - Petržalka

**odporúčam**

**miestnemu zastupiteľstvu záverečný účet prerokovať a uzavrieť s výrokom**

**„celoročné hospodárenie sa schvaľuje bez výhrad“**

**a**

**potvrdzujem**

**použitie prostriedkov účelových peňažných fondov v roku 2020 podľa ich účelu.**

V Bratislave, 18.06.2021

Ing. Diana Chovancová v. r.

miestna kontrolórka

1. Najvyšší príjem je za vyhradené parkovanie motorových vozidiel, vo výške 562 294 Eur. V roku 2019 bol

   570 880 Eur, čo je o 8 586 menej ako v roku 2019. [↑](#footnote-ref-1)
2. Poplatok za rozvoj bol vyrubený 10 subjektom uhradený v celkovej výške 803 530 Eur (6 poplatníkov),   
    z toho príjem MČ je 546 401 Eur a podiel hlavného mesta v zmysle Štatútu hlavného mesta je 257 130 Eur. [↑](#footnote-ref-2)
3. Vrátené zábezpeky predstavujú cudzie finančné prostriedky, ktoré mestská časť vykazuje vo finančných  
    výkazoch, ale nevstupujú do výpočtu výsledku hospodárenia mestskej časti. [↑](#footnote-ref-3)
4. MV SR, OÚ BA - Ministerstvo vnútra SR, Okresný úrad Bratislava [↑](#footnote-ref-4)
5. MDV SR - Ministerstvo dopravy a výstavby SR [↑](#footnote-ref-5)
6. HM SR – Hlavné mesto Slovenskej republiky [↑](#footnote-ref-6)
7. MČ – mestská časť [↑](#footnote-ref-7)
8. MŠVVaŠ – ministerstvo školstva, vedy, výskumu a športu [↑](#footnote-ref-8)
9. ÚVZ – úrad verejného zdravotníctva [↑](#footnote-ref-9)
10. DHZO – Dobrovoľný hasičský zbor obce [↑](#footnote-ref-10)